
Propunere de

DECIZIE A CONSILIULUI

privind semnarea și încheierea unui acord de parteneriat voluntar între Comunitatea Europeană și Republica Ghana cu privire la aplicarea legislației în domeniul forestier, guvernanța și schimburile comerciale cu produse din lemn care intră în Comunitate
EXPUNERE DE MOTIVE

Planul de acțiune cu privire la aplicarea legislației în domeniul forestier, guvernanța și schimburile comerciale (FLEGT)
, aprobat de Consiliu în 2003
, propune un set de măsuri care includ sprijinirea țărilor producătoare de lemn, dezvoltarea unei colaborări multilaterale în scopul combaterii comerțului cu lemn obținut în mod ilegal, sprijinirea inițiativelor din sectorul privat, precum și măsuri pentru descurajarea investițiilor în activități care încurajează exploatarea forestieră ilegală. Elementul fundamental al planului de acțiune este stabilirea de parteneriate FLEGT între Comunitate și țările producătoare de lemn în vederea combaterii exploatării forestiere ilegale. În 2005, Consiliul a adoptat Regulamentul (CE) nr. 2173/2005
 care instituie un regim de licențe și un mecanism pentru verificarea legalității importurilor de lemn în Comunitate.

În decembrie 2005, Consiliul a emis directive prin care Comisia este mandatată să negocieze acorduri de parteneriat cu țările producătoare de lemn în vederea punerii în aplicare a Planului de acțiune al UE cu privire la aplicarea legislației în domeniul forestier, guvernanța și schimburile comerciale (FLEGT) și, în special, în vederea încurajării comerțului și importurilor în Comunitate de lemn legal verificat care provine din aceste țări partenere
. Acordul cu Ghana reprezintă primul astfel de acord de parteneriat care urmează să fie negociat între o țară producătoare și Comunitate.

Comisia a deschis negocierile cu Ghana în februarie 2007. Negocierile s-au desfășurat pe o perioadă de 18 luni și au cuprins patru sesiuni de negocieri față în față și șapte reuniuni de lucru la nivel tehnic. Pe tot parcursul negocierilor, Comisia a fost sprijinită în această sarcină de un număr de state membre. Comisia a ținut Consiliul la curent cu progresele realizate de-a lungul acestei perioade prin intermediul rapoartelor periodice înaintate Grupului de lucru pentru păduri, precum și șefilor misiunilor și reprezentanțelor UE din Ghana. După fiecare sesiune de negocieri, părțile au organizat reuniuni de informare publice în vederea informării părților interesate cu privire la progresele înregistrate în cadrul discuțiilor. În plus, Ghana a adoptat o abordare participativă, implicând atât societatea civilă, cât și sectorul privat în dezvoltarea acordului. 

În cadrul acordului sunt abordate toate elementele care figurează în directivele de negociere ale Consiliului. În special, acordul stabilește cadrul, instituțiile și sistemele din cadrul regimului de licențe FLEGT. Acesta prezintă controale asupra lanțului de aprovizionare, cadrul de conformitate juridică și cerințele în materie de audit independent al sistemului. Acestea sunt prevăzute în anexele la acord și conțin o descriere detaliată a structurilor care vor sta la baza asigurării conformității conferite de eliberarea unei licențe FLEGT. Ghana și-a elaborat propria definiție a legislației aplicabile prin intermediul unor consultări ample a părților interesate. Definiția include legi și reglementări privind acordarea drepturilor de recoltare, gestionarea pădurilor, legislația privind mediul, legislația muncii, cerințele fiscale, respectarea drepturilor de proprietate și de utilizare de care beneficiază comunitățile deținătoare de terenuri și alte obligații sociale prevăzute de legislația privind pădurile, precum și cerințele comerciale în materie de exporturi. 

Domeniul de aplicare al acordului depășește gama limitată de produse propusă în anexa II la Regulamentul (CE) nr. 2173/2005 (FLEGT) incluzând comerțul cu produse din lemn de toate tipurile și, în acest mod, angajează Ghana să dezvolte un sistem care să garanteze Comunității că toate produsele forestiere provenind din această țară sunt produse legal și contribuie în mod pozitiv și durabil la dezvoltarea țării.

Acordul prevede controlul importurilor la granițele Comunității, astfel cum este prevăzut în Regulamentul (CE) nr. 2173/2005 (FLEGT) și în Regulamentul nr. 1024/2008 de punere în aplicare a acestuia. Acordul include o descriere a licenței FLEGT eliberate de Ghana care adoptă formatul prevăzut în Regulamentul (CE) nr. 1024/2008 de punere în aplicare.

Acordul stabilește un mecanism pentru dialog și cooperare cu Comunitatea privind FLEGT, cunoscut sub numele de mecanismul comun de monitorizare și reexaminare. De asemenea, acesta stabilește principiile privind participarea părților interesate, protecția socială și transparența în vederea monitorizării impacturilor și a raportării. 

Acordul stabilește calendarul și procedurile pentru intrarea în vigoare a acordului și punerea în aplicare a regimului de licențe. Datorită faptului că Ghana urmează să își modernizeze și reorganizeze sistemul de reglementare și de gestionare a informațiilor, să instituie controale mai complexe ale lanțului de aprovizionare și o verificare independentă a conformității juridice, vor fi necesari mai mulți ani pentru ca noile sisteme să fie dezvoltate și testate și pentru dezvoltarea capacităților guvernului, societății civile și sectorului privat în vederea îndeplinirii atribuțiilor preconizate. Regimul de licențe FLEGT ar trebui să fie pe deplin funcțional până la sfârșitul lui 2010. Acesta va fi evaluat pe baza criteriilor definite înainte ca UE să înceapă să accepte licențele FLEGT. Etapele și procesul necesar sunt definite în cadrul acordului și în anexe. 

CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) primul paragraf și alineatul (4),
având în vedere propunerea Comisiei,
întrucât:

(1)
În mai 2003, Comisia Europeană a publicat un Plan de acțiune al UE cu privire la aplicarea legislației în domeniul forestier, guvernanța și schimburile comerciale (FLEGT)
, în care se solicită luarea de măsuri pentru combaterea exploatării forestiere ilegale prin încheierea unor acorduri de parteneriat voluntar cu țările producătoare de lemn. Concluziile Consiliului privind planul de acțiune au fost adoptate în octombrie 2003
 iar Parlamentul a adoptat o moțiune în ianuarie 2004
. 

(2)
La 5 decembrie 2005, Consiliul a autorizat Comisia să deschidă negocieri privind încheierea unor acorduri de parteneriat voluntar în vederea punerii în aplicare a planului de acțiune al UE cu privire la aplicarea legislației în domeniul forestier, guvernanța și schimburile comerciale (FLEGT).

(3)
La 20 decembrie 2005, Consiliul a adoptat Regulamentul (CE) nr. 2173/2005 al Consiliului privind instituirea unui regim de licențe FLEGT pentru importurile de lemn în Comunitatea Europeană din țările cu care Comunitatea a încheiat acorduri de parteneriat voluntar
. 

(4)
Negocierile cu Republica Ghana au fost încheiate, iar acordul de parteneriat voluntar între Republica Ghana și Comunitatea Europeană cu privire la aplicarea legislației în domeniul forestier, guvernanța și schimburile comerciale cu produse din lemn care intră în Comunitate (denumit în continuare „acordul”) a fost parafat la 3 septembrie 2008.

(5)
Prin urmare, este în interesul Comunității să aprobe acest acord,

DECIDE: 

Articolul 1
1.
Acordul între Comunitatea Europeană și Republica Ghana cu privire la aplicarea legislației în domeniul forestier, guvernanța și schimburile comerciale cu produse din lemn care intră în Comunitate este aprobat în numele Comunității.

2.
Textul acordului se anexează la prezenta decizie.

Articolul 2
Comunitatea este reprezentată de reprezentanți ai Comisiei în cadrul mecanismului comun de monitorizare și reexaminare stabilit în conformitate cu articolul 19 din acord. 

Articolul 3
În scopul aplicării articolului 26 din acord, Comisia este autorizată, în conformitate cu procedura prevăzută la articolul 11 alineatul (3) din Regulamentul 2173/2005, să încheie instrumentele necesare pentru modificarea anexelor la acord. 

Articolul 4
Președintele Consiliului este autorizat să desemneze persoana împuternicită să semneze acordul în vederea exprimării consimțământului Comunității de a-și asuma obligații
.

Articolul 5
Prezenta decizie este publicată în Jurnalul Oficial al Uniunii Europene.

Adoptată la Bruxelles, […]

Pentru Consiliu


Președintele

